b'\n_START_ARTICLE_\nArijarat IV. Kapado\xc5\xa1ki\n_START_PARAGRAPH_\nArijarat IV. Evzeb (starogr\xc5\xa1ko \xe1\xbc\x88\xcf\x81\xce\xb9\xce\xb1\xcf\x81\xce\xac\xce\xb8\xce\xb7\xcf\x82 \xce\x95\xe1\xbd\x90\xcf\x83\xce\xb5\xcf\x90\xce\xae\xcf\x82 [Ariar\xc3\xa1th\xc4\x93s Euseb\xe1\xb8\x97s]), kralj Kapado\xc5\xa1kega kraljestva, vladal 220\xe2\x80\x93163 pr. n. \xc5\xa1t., * ni znano, \xe2\x80\xa0 ni znano.\n_START_SECTION_\n\xc5\xbdivljenjepis\n_START_PARAGRAPH_\nArijarat IV. je bil sin kapado\xc5\xa1kega kralja Arijarata III. in njegove gr\xc5\xa1ko-makedonske \xc5\xbeene Stratonike. Na prestol je pri\xc5\xa1el po o\xc4\x8detovi smrti kot otrok in vladal pribli\xc5\xbeno 52 let. Poro\xc4\x8den je bil z Antiohido, h\xc4\x8derko sirijskega kralja Antioha III. Velikega in njegove \xc5\xbeene Laodike III.. Zaradi te dru\xc5\xbeinske zveze se je na Antiohovi strani udele\xc5\xbeil vojne proti Rimski republiki. Po Antiohovem porazu leta 190 pr. n. \xc5\xa1t. je leta 188 pr. n. \xc5\xa1t. zaprosil za mir. Ker se je njegova h\xc4\x8derka Stratonika malo pred tem zaro\xc4\x8dila s pergamskim kraljem Evmenom II., s katerim se je kasneje tudi poro\xc4\x8dila, je dosegel ugodne mirovne pogoje in postal rimski zaveznik. Leta 183-179 pr. n. \xc5\xa1t. je kot Evmenov zaveznik sodeloval v njegovi vojni proti pontskemu kralju Farnaku. Polibij omenja, da so po smrti selevkidskega vladarja Antioha IV. Epifana Rimljani k Arijaratu poslali svojo delegacijo.\n_START_SECTION_\nDru\xc5\xbeina\n_START_PARAGRAPH_\nZa Arijaratovo \xc5\xbeeno so najprej trdili, da ni imela otrok in je zato posvojila dva majhna otroka, Arijarata in Oroferna, ki ju predstavila kot svoja. Kasneje so trdili, da je rodila dve h\xc4\x8derki in sina Mitridata, zato so posvojenca poslali iz Kapadokije, prvega v Rim, drugega pa v Jonijo.'